ከ137 ቢሊዮን ብር በላይ ካፒታል ያስመዘገቡ የኢንቨስትመንት ፕሮጀክቶች ወደ ሥራ መግባታቸውን የሰሜን ሸዋ ዞን ኢንዱስትሪ እና ኢንቨስትመንት መምሪያ አስታወቀ፡፡
ባለፉት 11 ወራትም ለ534 አልሚዎች የኢንቨስትመንት ፈቃድ መስጠቱን ገልጧል፡፡በአማራ ክልል ሰሜን ሸዋ ዞን በተያዘው የበጀት ዓመት 437 የኢንቨስትመንት ፕሮጀክቶች ከ137 ቢሊዮን ብር በላይ በጀት መድበው በሥራ ላይ እንደሚገኙ የዞኑ የኢንዱስትሪ እና ኢንቨስትመንት መምሪያ አስታውቋል፡፡ በበጀት ዓመቱ በዞኑ በተለያዩ የኢንቨስትመንት ዘርፎች ለመሰማራት ለሚፈልጉ 450 አልሚዎች ፈቃድ ለመስጠት ዕቅድ ይዞ ለ534 መስጠቱን መምሪያው አስታውቋል፡፡በዞኑ በመከናወን ላይ ከሚገኙ የኢንቨስትመንት ሥራዎች መካከል የአብመድ የጋዜጠኞች ቡድን በሀገረ ማሪያም ከሰም ወረዳ የሚገኘውን ቱለፋ የኢንዱስትሪ መንደር ቃኝቷል፡፡ ኢንዱስትሪ መንደሩ በ2004 ዓ.ም ነበር ሥራ የጀመረው፡፡አቶ እስጢፋኖስ ዘርፉ በኢንዱስትሪ መንደሩ ተቀጥረው ከሚሠሩ ወጣቶች መካከል አንዱ ነው፡፡  በግንባታ ዘርፍ ተቀጥሮ እንደሚሠራ እና በወር እስከ አምስት ሺህ ብር ደመወዝ የሚያገኝ መሆኑን ተናግሯል፡፡ በሚያገኘው ገቢ ደግሞ ራሱንና ቤተሰቡን እያስተዳደረ ነው፡፡ በአካባቢው የኢንዱስትሪ መንደሩ ለእስጢፋኖስ እና መሰል በርካታ ሰዎች የሥራ ዕድል ፈጥሯል፡፡